**ΧΑΙΡΕΤΙΣΜΟΣ ΓΡΗΓΟΡΙΟΥ Δ. ΣΚΑΛΚΕΑ,**

ΚΑΘΗΓΗΤΗ – ΑΚΑΔΗΜΑΙΚΟΥ , ΠΡΟΕΔΡΟΥ ΔΣ ΙΔΡΥΜΑΤΟΣ ΙΑΤΡΟΒΙΟΛΟΓΙΚΩΝ ΕΡΕΥΝΩΝ ΑΚΑΔΗΜΙΑΣ ΑΘΗΝΩΝ

25 Απριλίου, 2018

Αισθάνομαι ιδιαίτερα ευτυχής σήμερα που το Ίδρυμά μας ξεκινά την πραγματοποίηση ενός ακόμη από τους υψηλούς στόχους του με τον επίσημο προγραμματισμό ανεγέρσεως ενός νέου κτιρίου.

Ακολουθώντας τα βήματα των ανεπτυγμένων χωρών που σχετίζονται με την δημιουργία κέντρων αναπτύξεως εξατομικευμένης ιατρικής (precision medicine), θεωρήσαμε ότι η δημιουργία παρομοίου κέντρου στη χώρα μας, το οποίο θα στεγαστεί στο νέο κτίριο, θα επιφέρει πολλαπλά οφέλη.

Στο πλαίσιο της εξατομικευμένης ιατρικής, η επιλογή του καταλλήλου φαρμάκου για κάθε συγκεκριμένον ασθενή με βάση τον καθορισμό του μοριακού προφίλ της νόσου του, και εν γένει η ορθότερη χορήγηση φαρμακευτικών ουσιών, αναμένεται ότι θα συμβάλει σημαντικά στην αύξηση του προσδοκίμου επιβιώσεως με ταυτόχρονη μείωση των εξόδων νοσηλείας και εντατικής θεραπείας.

Επιπλέον, πρέπει να τονιστεί ότι η νέα αυτή δραστηριότητα του ΙΙΒΕΑΑ θα παίξει σημαντικότατο ρόλο στην σύμπραξη δημοσίου και ιδιωτικού τομέα στο πεδίο της βιοϊατρικής με αποτέλεσμα την ενίσχυση της καινοτομίας και την προώθηση της οικονομικής αναπτύξεως, η οποία ως γνωστόν πάσχει στις μέρες μας.

Στο νέο κέντρο θα παρέχονται όλες οι δυνατότητες άμεσης συνεργασίας με μεταφορά τεχνογνωσίας και χρήση συγχρόνων υποδομών στις ελληνικές φαρμακοβιομηχανίες και επίσης σε νεοφυείς εταιρείες που δραστηριοποιούνται στον βιοϊατρικό χώρο.

Παράλληλα, ελπίζουμε ότι θα συμβάλλουμε στη μείωση του ιδιαίτερα ανησυχαστικού φαινομένου που είναι γνωστό ως brain drain, δηλαδή της μαζικής αποδημίας Ελλήνων επιστημόνων προς το εξωτερικό. Κατά συνέπεια, επιστήμονες διαφόρων ειδικοτήτων, όπως ιατροί, βιολόγοι, χημικοί, φαρμακολόγοι, βιοπληροφορικοί κλπ., θα έχουν την ευκαιρία να εργαστούν αποδοτικά σε ένα άμεσα λειτουργικό περιβάλλον που θα συνδυάζει την επιστημονική τεχνογνωσία με την επιχειρηματικότητα και να δημιουργήσουν καινοτόμα προϊόντα υψηλής τεχνολογίας με σημαντικά οφέλη για τη χώρα μας.

Ευχαριστώ θερμώς την ελληνική κυβέρνηση που μας εμπιστεύθηκε για τη δημιουργία του σημαντικού αυτού έργου, την Ευρωπαϊκή Τράπεζα Ανασυγκρότησης και Ανάπτυξης για την βοήθειά της στη δημοπράτηση του έργου, την Ακαδημία Αθηνών και τους συνεργάτες μου καθώς και όλους όσους βοήθησαν στην υλοποίησή του.

Ευελπιστούμε ότι στο εγγύς μέλλον οι προσπάθειες αυτές θα επεκταθούν και προς άλλες συναφείς κατευθύνσεις, ώστε να συμβάλλουμε έτι περαιτέρω στην πρόοδο και στην ανάπτυξη της έρευνας και της οικονομίας της χώρας.